## Odluka o sprečavanju izloženosti devizne pozicije banaka valutnom riziku

### NN 26/1994 (11.4.1994.), Odluka o sprečavanju izloženosti devizne pozicije banaka valutnom riziku

# NARODNA BANKA HRVATSKE

Temeljem članka 62. Zakona o osnovama deviznog sustava, deviznog poslovanja
i prometu zlata ("Narodne novine" 91A/93), članka 67. stavak
1. točka 23. Zakona o Narodnoj banci Hrvatske ("Narodne novine"
br. 74/92, 26/93 i 79/93) Savjet Narodne banke Hrvatske na sjednici održanoj
30. ožujka 1994. godine donio je

## ODLUKU

### O SPREČAVANJU IZLOŽENOSTI DEVIZNE POZICIJE BANAKA VALUTNOM RIZIKU

I.

Banke ovlaštene za poslovanje s inozemstvom (u daljnjem tekstu: banke)
dužne su krajem svakog radnog dana uskladiti izloženost svoje ukupne devizne
pozicije valutnom riziku, tako da devizne obveze ne smiju biti veće od
deviznih potraživanja niti devizna potraživanja smiju biti veća od deviznih
obveza u iznosu koji prelazi 30% jamstvenog kapitala banke.

II.

U devizne obveze i potraživanja iz točke 1. ove Odluke uključuju se
sve devizne obveze i potraživanja, uključiv i dospjele kamate, kao i obveze
i potraživanja u valuti Republike Hrvatske (u daljnjem tekstu: domaća valuta)
koje se indeksiraju temeljem ugovorene valutne klauzule.

Obveze i potraživanja iz stavka 1. ove točke dnevno se iskazuju u domaćoj
valuti.

III.

Obveze i potraživanja u svakoj pojedinačnoj valuti temelje se na bilančnim
i izvanbilančnim (terminski poslovi) podacima banke.

Bilančni podaci i izvanbilančni podaci iskazuju se odvojeno a zbrajaju
se radi iskazivanja rizičnosti ukupne devizne pozicije.

Izračun rizičnosti ukupne devizne pozicije na kraju dnevnog poslovanja
obuhvaća i ugovorene devizne transakcije koje nisu knjigovodstveno provedene.

IV.

Banka se izlaže valutnom riziku ako su devizne obveze banke u pojedinoj
valuti veće od deviznih potraživanja (otvorena "kratka" devizna
pozicija), kao i ako su devizna potraživanja banke u pojedinoj valuti veća
od deviznih obveza (otvorena "duga" devizna pozicija).

Ukupna otvorena "kratka" devizna pozicija banke je zbroj svih
pozicija po pojedinim valutama u kojima banka ima veće devizne obveze od
deviznih potraživanja.

Ukupna otvorena "duga" devizna pozicija banke je zbroj svih
pozicija po pojedinim valutama u kojima banka ima veća devizna potraživanja
od deviznih obveza.

Otvorene kratke (-) i duge ( + ) pozicije po pojedinim valutama ne mogu
se međusobno zbrajati (poništavati), već se kratke pozicije posebno zbrajaju,
a zbroj nosi negativni predznak (-), odnosno zbrajaju se sve duge pozicije
u pojedinim valutama, a zbroj nosi pozitivan ( + ) predznak.

V.

Smatra se da banka ima rizično otvorenu ukupnu deviznu poziciju ukoliko
veći od dva zbroja (kratke ili duge pozicije) prelazi utvrđeni dozvoljeni
postotak odstupanja iz točke I. ove Odluke.

VI.

Za dnevno preračunavanje u domaću valutu, prema ovoj Odluci, koristi
se objavljeni tečaj banke na dan zatvaranja dnevnog poslovanja.

VII.

Banke su dužne Narodnoj banci Hrvatske dostavljati dnevna izvješća o
izloženosti valutnom riziku ukupne devzne pozicije, prema točki I. ove
Odluke. Podaci se dostavljaju Direkciji deviznih poslova slijedećeg radnog
dana.

VIII.

Guverner Narodne banke Hrvatske može donijeti upute za provedbu ove
Odluke.

IX.

Banka koja na dan primjene ove Odluke ne ispuni uvjet iz točke I. ove
Odluke dužna je tu obvezu ispuniti najkasnije do 30. lipnja 1994. godine.

X.

Ova odluka stupa na snagu danom objave u "Narodnim novinama".

O. br. 225/94.

Zagreb, 30. ožujka 1994.

Predsjednik Savjeta Narodne banke Hrvatske

guverner Narodne banke Hrvatske

**dr. Pero Jurković, v. r.**

Odluka, NN 26/1994-444